Hugbúnaðurinn sem notaður er á fósturgreiningardeild Kvennadeildar til að reikna út tölfræðilegar líkur fyrir litningaþrístæðum 21 , 13 eða 18 hjá fóstri er frá Fetal Medicine Foundation í London . Byggt er á gögnum frá yfir 100.000 mælingum á fóstrum við 11 - 14 vikna meðgöngu . Stöðugt bætist við þennan fjölda og nú tekur starfsfólk fósturgreiningardeildar Kvennadeildar þátt í gagnasöfnun ásamt starfsfólki svipaðra deilda víða um heim og fæst þannig aukin reynsla og þekking . Til þess að fá afnot af hugbúnaðinum þarf að sækja námskeið hjá Fetal Medicine Foundation , taka skriflegt próf og senda inn 50 myndir sem sýna mælingar á hnakkaþykkt fósturs . Myndirnar eru yfirfarnar af sérfræðingum Fetal Medicine Foundation . Ef viðkomandi stenst þessi próf fær hann / hún leyfi til að nota hugbúnaðinn og skuldbindur sig jafnframt til þess að senda yfirlit á sex mánaða fresti sem fer inn í gagnabankann . Einu sinni á ári sendir hver skoðandi inn fimm myndir til að sýna að mælingar séu framkvæmdar á viðeigandi hátt . Notkun þessa hugbúnaðar er því ströngum skilyrðum háð til að tryggja gæði upplýsinga sem fara í gagnabankann . Við skráningu í tölvuforritið er sett nafn verðandi móður og fæðingardagur . Ef konan hefur áður átt fóstur / barn með þrístæðu eru þær upplýsingar skráðar . Þá er sett inn haus-daus lengd fósturs og niðurstaða hnakkaþykktarmælingar . Eftir það reiknar forritið tölfræðilegar líkur á litningagalla fósturs út frá aldri og sögu verðandi móður annars vegar og mælingum á hnakkaþykkt , lengd fósturs og höfuðmáli hins vegar . Forsendur líkindamats er að fósturstærð sé á bilinu 45 - 84 mm . Á mynd 1 og mynd 2 er sýnt hvernig líkindamat er háð aldri verðandi móður , fyrri sögu og hnakkaþykktarmælingu . Hér er sýnt hvernig hnakkaþykktarmæling getur haft áhrif á líkindamat með tilliti til litningagalla fósturs . Líkur geta minnkað eins og sýnt er á mynd 1 eða aukist eins og sýnt er á mynd 2 . Mikilvægt er að verðandi foreldrar geri sér grein fyrir að um líkindamat er að ræða , en ekki endanlega niðurstöðu um litningagerð fósturs eins og fæst við legvatnsástungu eða fylgjusýni . Líkindamat getur hjálpað verðandi foreldrum að taka ákvörðun varðandi legvatnsástungu , annað hvort að hætta við ástungu ef líkur á litningagalla fósturs eru litlar eða réttlætt áhættuna ef líkur á litningagalla eru auknar .